Nataša Konc Lorenzutti

**Med pričakovanjem in stvarnostjo**

*Izvedba projekta v CUDV Dolfke Boštjančič v Dragi pri Igu*

**Skupina:**

* V skupini je redno sodelovalo osem oseb z različnimi motnjami v duševnem razvoju.
* Vsi so bili vedenjsko nemoteči.
* Starejši gospod je bil težaven. Težko je bilo pridobiti njegovo zanimanje. Z godrnjanjem je rušil dobro vzdušje. Vse se mu je zdelo otročje. Nazadnje ni hotel več prihajati.
* Sedemnajstletni fant z Downovim sindromom in zgodbo zavrženega dojenčka, domskega otroka, ni bil uradno član skupine, ker hodi v šolo, vendar se je pridružil med počitnicami in vedno vnesel svežino, iskrivost.

**Moja pričakovanja in načrti:**

* Program sem zasnovala na predpostavki, da udeleženci niso otroci.
* Vedela sem, da je njihovo dojemanje otroško, izkušenjsko pa so odrasli.
* Izbrala sem dela, ki so sicer namenjena otrokom, vendar v njih ne nastopajo otroci, pač pa odrasli ljudje ali živali (Lainščkove pravljice; Partljičeve zgodbe iz otroštva, napisane kot spomini odraslega človeka; Mesečinska struna Svetlane Makarovič, ljudske pravljice, domišljijske zgodbe Petra Svetine, smešne basni Primoža Suhodolčana, moje upesnjene ljudske basni in le nekaj zgodb iz moje knjige Kakšno drevo zraste iz mačka, v kateri nastopajo otroci).
* Kadar sem jim brala, sem imela občutek, da ničesar ne razumejo. S težavo so obnovili dele zgodbe. Vendar so zbrano poslušali.

**Moja spoznanja:**

* Ni treba, da razumejo. Glavno je, da poslušajo. Literatura je podobna glasbi. Ne govori samo njena vsebina, ampak tudi zven pripovedi. Ni je treba vedno do dna razumeti. Lahko jo dojemaš s čuti.
* Udeleženci niso prej poznali naših uglednih gostov. Njihovo navdušenje ni izviralo iz tega, da jih obiskujejo ljudje, ki v slovenskem prostoru nekaj pomenijo, osebnosti znanih imen. Navdušila jih je njihova srčnost, odprtost, širina, občutljivost.
* Ne srkajo toliko z umom kot s čuti.
* Zakaj potrebujejo mene, pisateljico, ustvarjalko, če pa je zanje pomembno zgolj, da se z njimi nekdo ukvarja? Morda zaradi moje strasti do besede in izkušnje, kako se besedo išče, kako se jo najde in kako se jo umešča v svet lepote.

**Doseženi cilji?**

* Ali so vzljubili knjigo?
* So zaslutili izpolnjenost, ki jo daje ustvarjalnost?
* Bodo bolj samozavestni, ko bo treba javno nekaj povedati?
* So začutili razliko med telenovelami in popevkami (ki jih obožujejo) ter kakovostno literaturo in glasbo?
* Mislim, da ni pomembno, ali so na razumskem nivoju to dojeli. Verjamem pa, da je po teh osemdesetih urah našega druženja njihov notranji svet bogatejši.

**Primerjava med načrtom usposabljanja in njegovo realizacijo**

**Načrt za november:**

|  |  |  |  |  |  |  |  |
| --- | --- | --- | --- | --- | --- | --- | --- |
| 4. 11. 2016 | 4 | **Tema: Resnična zgodba v knjigi**   * Preberemo Jurčičevega Domna (prirejenega za raven razumevanja udeležencev) * Pogovor o krivicah, o revščini, zapostavljenosti. * Preberemo zgodbo iz knjige T. Partljiča: Hotel sem prijeti sonce: »Ali veš, koga so danes pokopali?« je vprašal Domen osorno. * Zberemo misli in jih pripnemo na Drevo besed. | - književnost  - javno nastopanje  - kreativno pisanje | - izražanje v maternem jeziku  - socialne kompetence  - kulturna zavest in izražanje | Udeleženci:  - sledijo pri branju zgodbe,  - spoznavajo in razvijajo vljudno in strpno, pogovarjanje, poslušanje in govorjenje,  - razvijajo pozornost in koncentracijo,  - razvijajo bralno pisalne spretnosti,  - dopolnijo poved,  - iščejo povezave med prebrano vsebino in realnim življenjem. | Josip Jurčič: Domen  Tone Partljič: »Ali veš, koga so danes pokopali?« je vprašal Domen osorno |  |
| 11. 11. 2016 | 4 | **Tema: Resnična zgodba v gledališču**   * Povabimo gosta Toneta Partljiča, ki pripoveduje o vlogi dramaturga v gledališču in o tem, kako nastane gledališka predstava. * Dramatizacija prizora, ki ga izbere dramaturg. * Pripovedujemo o tem, kako smo si neko knjigo zapomnili in kaj se je zgodilo. Mentorica zapisujem. * Zbrane pripovedi pripnemo na Drevo besed. | - književnost  - kreativno izražanje  - javno nastopanje  - kreativno pisanje | - izražanje v maternem jeziku  - socialne kompetence  - kulturna zavest in izražanje | Udeleženci:  - navežejo stik z novo osebo,  - spoznajo značilnosti gledališča,  - spoznajo delo dramaturga,  - spoznajo kako nastane gledališka predstava,  - se vključijo v igro dramskega prizora,  - razvijajo pozornost in koncentracijo,  - razvijajo bralno pisalne spretnosti,  - dopolnijo poved. |  | Tone Partljič, dramaturg |
| 18. 11. 2016 | 4 | **Tema: Dramatizacija sodobne zgodbe**   * Kaj je dialog? * Povabimo igralko, ki razlaga o različnih gledaliških elementih, govornih tehnikah, zakonitostih nastopanja in vodi delavnico dramatizacije zgodbe. * Dramatizacija in predelava zgodbe Delo je lahko veselo. * Izdelamo gledališki prizor. * Fotografiramo vaje. Fotografije natisnemo in jih pripnemo na Drevo besed. | -kreativno izražanje  - javno nastopanje  - digitalna pismenost | - izražanje v maternem jeziku  - socialne kompetence  - kulturna zavest in izražanje  - digitalna pismenost | Udeleženci:  - spoznajo pojem dialog,  - spoznajo različne gledališke elemente in zakonitosti nastopanja,  - se vključijo v igro dramskega prizora,  - uporabljajo izobraževalno komunikacijsko tehnologijo,  - razumejo, da tehnologija informacijske družbe podpira kritično razmišljanje, ustvarjalnost in inovativnost,  - razvijajo pozornost in koncentracijo,  - spoznavajo in razvijajo vljudno in strpno pogovarjanje, poslušanje in govorjenje. | Nataša Konc Lorenzutti: Kakšno drevo zraste iz mačka, zgodba Delo je lahko veselo | Maja Nemec, igralka |
| 25. 11. 2016 | 4 | **Tema:** **Dramatizacija sodobne živalske zgodbe**   * Preberemo zgodbo Letalna šola. * Zgodbo dramatiziramo. * Zgodbo uprizorimo. * Fotografiramo, fotografije natisnemo, jih pripnemo na Drevo besed. | - književnost  - kreativno izražanje  - kreativno pisanje  - digitalna pismenost | - izražanje v maternem jeziku  - socialne kompetence  - kulturna zavest in izražanje  - digitalna pismenost | Udeleženci:  - sledijo pri branju zgodbe,  - se vključujejo v igro dramskega prizora,  - uporabljajo izobraževalno komunikacijsko tehnologijo,  - razumejo, da tehnologija informacijske družbe podpira kritično razmišljanje, ustvarjalnost in inovativnost,  - razvijajo pozornost in koncentracijo,  - razvijajo bralno pisalne spretnosti,  - iščejo povezave med prebrano vsebino in realnim življenjem. | Primož Suhodolčan: Živalske novice, Letalna šola |  |

**Poročilo za november:**

|  |  |  |  |  |
| --- | --- | --- | --- | --- |
| ČASOVNICA  (datum izvedbe in število  izvedenih ur) | | VSEBINA SREČANJA  (kratek opis izvedenih aktivnosti) | UPORABLJENO  GRADIVO (osnovna literatura in drugo gradivo) | POVABLJENI GOST |
| 4. 11. | 4 | * Udeležence pripravim na obisk Prešernovega nagrajenca, pisatelja, režiserja in komediografa Toneta Partljiča. * Priložnostno se nam pridružita Žan in Sabina. Nekateri redni člani zaradi počitnic manjkajo. Z nami je tudi sedemnajstletni Blaž. * Ko sprejmemo gosta, ga predstavim in preberem črtico iz knjige Hotel sem prijeti sonce »Tetica, jaz sem pa te zdaj prišla«. Zadnji del gospod Tone pove sam. * Črtico sem izbrala, ker pripoveduje zgodbo Tonetove matere. Naš gost potem kar nadaljuje pripoved o svoji družini, starših in lastnem otroštvu, udeleženci mu postavljajo vprašanja. * Igramo se gledališče. Imenitne domislice Toneta Partljiča (Shakepeare v treh korakih, uganjevanje likov iz klasičnih pravljic) pričarajo pravo vzdušje. Udeleženci uživajo, ko igrajo občinstvo in igralce. Ugasnemo in prižgemo luč, se igramo, da smo v pravem gledališču, veliko smeha si privoščimo. * Tone Partljič pove še nekaj posrečenih zgodb in se poslovi. * V zadnji uri srečanja pripravimo risbe in pisma, ki jih zalepimo v ovojnico in vse skupaj pošljemo našemu gostu po pošti. * Napišemo tudi pismo članom skupine ViA v Črni na Koroškem. | Tone Partljič:  Hotel sem prijeti sonce | Tone Partljič |
| 11. 11. | 4 | * Preberemo zelo posrečeno pesem Andreja Rozmana Roze o tem, da nekatere stvari obstajajo samo v paru (očala, hlače, klešče, škarje). Skušamo si predstavljati, kakšno bi bilo očalo, kakšna bi bila hlača, klešča ali škarja. * Beremo iz Knjige Ropotarna: Pravljica o nalepki; Milo, ki se je topilo. * Preostali del srečanja porabimo za petje. Naučimo se pesem Nekega jutra, ko se zdani, samo refren. Vadimo pesmi za zaključni nastop. * Na koncu pišemo pisma. Pišemo še glasbeniku Antonu Lorenzuttiju. | Andrej Rozman Roza: Parniki (Ciciban, november 2016)  Peter Svetina: Ropotarna  Tomaž Pengov: Prišla je  Vlado Kreslin: Nekega jutra, ko se zdani |  |
| 18. 11. | 4 | * Naša gostja je igralka Maja Nemec, ki je študirala gledališče v Rusiji. Najprej jo predstavim, potem še sama pove nekaj o sebi. * Gostji pokažemo naše gledališke prizore, naštudirane za zaključni nastop. Upoštevamo njena opažanja. * Gostja vodi različne vaje, imenovane »gimnastika čutil«. * Izmislimo si dramski prizor na temo »Natakar in lep dan«, ga zapišemo (v prilogi) in nato ga najprej uprizoriva jaz in Maja Nemec. Potem ga udeleženci uprizarjajo sami, v različnih zasedbah. Dialoge poenostavimo. Odločimo se, da bomo tudi ta prizor odigrali na zaključni prireditvi. |  | Maja Nemec |
| 25. 11. | 4 | * Pripravljamo se na obisk Primoža Suhodolčana. Preberemo dve njegovi zgodbi. Pogovorimo se predvsem o prvi, Letalna šola, o trditvi »Vse se da, če se hoče.« Ali to drži? Ne vedno, ugotovijo. * Vsak udeleženec pove, kaj bi rad bil, pa je neuresničljivo. Vsak razmisli tudi, kaj lahko naredi, če hoče. Anamarija bi rada igrala v telenoveli Usodno vino, Danijel bi šel rad v vesolje, Blaž bi bil bankir, Peter igralec hokeja pri Olimpiji, Martina bi rada igrala v Žlahtni štoriji, Tina bi bila pevka in bi nastopala po velikih odrih, Domen pa bi rad bil kuhar, a ne more delati z rokami. Vsi povedo tudi, kaj radi delajo in so se zato pripravljeni potruditi. * Vadimo za nastop. Besedila se učimo na pamet. | Primož Suhodolčan: Živalske novice (Letalna šola, Pepi in perutnina) |  |

**Pismo Toneta Partljiča:**

Dragi Blaž, Žan, Anamarija, Danijel, Tina, Janez, Sabina in seveda gospa Martina!

Hvala za poslane slike in pozdrave. Ne, nisem vas pozabil, kot ste morda mislili. Le tekal sem okoli in imel toliko dela. Upam, da ste dobro. Ko sem bil med vami, mi je bilo lepo. Srčni in sončni ljudje ste. Pozdravite tudi gospo Natašo!

Ker se bližajo prazniki, Vam voščim najprej prijazen obhod Miklavža, prihod mladega Boga – Božiča in potem še novo leto.

Gotovo se še vidimo. Na vašo prireditev ne bom mogle priti, ker bom na Madžarskem.

Živeli vsi pri hiši! Tone Partljič (Maribor, 5. decembra 2016)